CELEX: 52015PC0356
Language: el
Date: 2015-07-23
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που πρόκειται να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Συναλλαγών στον τομέα των Υπηρεσιών του Παγκόσμιου Οργανισμού Εμπορίου όσον αφορά την αποδοχή των προτιμήσεων που κοινοποιούνται από τα μέλη του ΠΟΕ σχετικά με τις υπηρεσίες και τους προμηθευτές υπηρεσιών των λιγότερο ανεπτυγμένων χωρών πλην εκείνων που περιγράφονται στο άρθρο XVI της GATS

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.7.2015
            COM(2015) 356 final
            2015/0156(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρόκειται να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Συναλλαγών στον τομέα των Υπηρεσιών του Παγκόσμιου Οργανισμού Εμπορίου όσον αφορά την αποδοχή των προτιμήσεων που κοινοποιούνται από τα μέλη του ΠΟΕ σχετικά με τις υπηρεσίες και τους προμηθευτές υπηρεσιών των λιγότερο ανεπτυγμένων χωρών πλην εκείνων που περιγράφονται στο άρθρο XVI της GATS
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Η προτεινόμενη απόφαση του Συμβουλίου αποτελεί το πρώτο βήμα για την εφαρμογή της παρέκκλισης του ΠΟΕ υπέρ των υπηρεσιών των λιγότερο ανεπτυγμένων χωρών (ΛΑΧ). Η παρέκκλιση υπέρ των υπηρεσιών
                  1
                επιτρέπει στα μέλη του ΠΟΕ να χορηγούν στις ΛΑΧ μονομερείς προτιμήσεις όσον αφορά τις υπηρεσίες και απαιτεί αποδοχή από το Συμβούλιο Συναλλαγών στον τομέα των Υπηρεσιών (CTS) των κοινοποιημένων προτιμήσεων που χορηγούνται σε σχέση με μέτρα άλλα από αυτά που περιγράφονται στο άρθρο XVI της GATS (πρόσβαση στην αγορά). Η προτεινόμενη απόφαση του Συμβουλίου καθορίζει τη θέση που πρέπει να λάβει στο CTS η Επιτροπή εξ ονόματος της Ένωσης. 
            
            
               Η προτεινόμενη απόφαση του Συμβουλίου δεν αναφέρεται σε καμία μεταχείριση που θα επιφυλάξει η ίδια η ΕΕ απέναντι σε ΛΑΧ, κάτι που θα ήταν το επόμενο βήμα για την έναρξη εφαρμογής της παρέκκλισης. Η προβλεπόμενη μεταχείριση που πρόκειται να κοινοποιηθεί στο CTS και να παρασχεθεί στις ΛΑΧ διαμορφώνεται αυτή τη στιγμή σύμφωνα με προσέγγιση που αποτελεί προϊόν διαβούλευσης με τα κράτη μέλη και για την οποία ενημερώθηκαν τα μέλη του ΠΟΕ σε συνεδρίαση υψηλού επιπέδου του CTS στις 5 Φεβρουαρίου 2015. 
            
            
               Συνοχή με τις υφιστάμενες διατάξεις στον εν λόγω τομέα πολιτικής και άλλες πολιτικές της Ένωσης
            
            
               Κατά την Ένατη Υπουργική Διάσκεψη του ΠΟΕ στο Μπαλί, η Ευρωπαϊκή Ένωση συναίνεσε στην έγκριση παρέκκλισης υπέρ των υπηρεσιών των ΛΑΧ. Η ΕΕ έχει δεσμευθεί για την επιτυχία της επικείμενης Δέκατης Υπουργικής Διάσκεψης του ΠΟΕ στο Ναϊρόμπι τον Δεκέμβριο του 2015 και για την αποφασιστική πρόοδο των διαπραγματεύσεων του Γύρου της Ντόχα για την ανάπτυξη και την εφαρμογή της δέσμης αποτελεσμάτων του Μπαλί, συμπεριλαμβανομένων των στοιχείων για τις ΛΑΧ. Η προτεινόμενη απόφαση του Συμβουλίου αποτελεί μέρος αυτής της διαδικασίας εφαρμογής του Μπαλί. 
            
            
               Στηρίζοντας την οικονομική ανάπτυξη των ΛΑΧ, η προτεινόμενη αποδοχή των προτιμήσεων που κοινοποιούνται από άλλα μέλη του ΠΟΕ θα συμβάλει στην επίτευξη των στόχων της Συνθήκης σύμφωνα με τους οποίους η ΕΕ συμβάλλει στην αρμονική ανάπτυξη του παγκόσμιου εμπορίου και καθορίζει και εφαρμόζει κοινές πολιτικές για την προώθηση της αειφόρου ανάπτυξης των αναπτυσσόμενων χωρών
                  2
               . Η προτεινόμενη έγκριση θα συνεισφέρει επίσης στην ολοκλήρωση μέρους των διαπραγματεύσεων για το αναπτυξιακό πρόγραμμα της Ντόχα όσον αφορά τις υπηρεσίες.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Νομική βάση
            
            
               
                  Οι νομικές βάσεις για την προτεινόμενη απόφαση του Συμβουλίου είναι το άρθρο 91, το άρθρο 100 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ). 
               
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ότι όταν χρειάζεται να ληφθεί απόφαση που παράγει έννομα αποτελέσματα στο πλαίσιο οργάνου που έχει συσταθεί μέσω διεθνούς συμφωνίας, το Συμβούλιο, μετά από πρόταση της Επιτροπής ή του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, εκδίδει απόφαση για τον καθορισμό της θέσης που θα πρέπει να ληφθεί, εξ ονόματος της Ένωσης, σε σχέση με τη λήψη αυτής της απόφασης στο εν λόγω όργανο. Η αποδοχή των προτιμήσεων που κοινοποιούνται από άλλα μέλη του ΠΟΕ εμπίπτει στην εν λόγω διάταξη, καθώς η απόφαση λαμβάνεται στο πλαίσιο οργάνου που έχει συσταθεί μέσω διεθνούς συμφωνίας (Συμβούλιο Συναλλαγών στον τομέα των Υπηρεσιών) η οποία επηρεάζει τα δικαιώματα και τις υποχρεώσεις της ΕΕ.
            
            
               Οι προβλεπόμενες προτιμήσεις σχετίζονται με υποχρεώσεις στο πλαίσιο της Γενικής Συμφωνίας για τις συναλλαγές στον τομέα των υπηρεσιών και μπορούν να αφορούν όλους τους τομείς υπηρεσιών, συμπεριλαμβανομένων των υπηρεσιών μεταφορών. Συνεπώς, η προτεινόμενη απόφαση εμπίπτει στο πεδίο εφαρμογής του άρθρου 91, του άρθρου 100 και του άρθρου 207 παράγραφος 4 πρώτο εδάφιο της ΣΛΕΕ. 
            
            
               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις.
               
            
            
               4.ΑΛΛΑ ΣΤΟΙΧΕΙΑ
            
            
               Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η έγκριση της προτιμησιακής μεταχείρισης που χορηγείται στις ΛΑΧ από άλλα μέλη του ΠΟΕ δεν συνεπάγεται οποιαδήποτε διαδικασία εφαρμογής στην ΕΕ. 
               
            
            
               2015/0156 (NLE)
            
         
         
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που πρόκειται να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Συναλλαγών στον τομέα των Υπηρεσιών του Παγκόσμιου Οργανισμού Εμπορίου όσον αφορά την αποδοχή των προτιμήσεων που κοινοποιούνται από τα μέλη του ΠΟΕ σχετικά με τις υπηρεσίες και τους προμηθευτές υπηρεσιών των λιγότερο ανεπτυγμένων χωρών πλην εκείνων που περιγράφονται στο άρθρο XVI της GATS
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9, 
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Το άρθρο IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («ΠΟΕ») θεσπίζει τις διαδικασίες για τη χορήγηση παρεκκλίσεων σχετικά με τις πολυμερείς εμπορικές συμφωνίες που περιλαμβάνονται στα παραρτήματα 1A ή 1B ή 1C της εν λόγω συμφωνίας και στα παραρτήματά τους.
            
            
               (2)Έχει ζητηθεί παρέκκλιση για να δοθεί η δυνατότητα σε μέλη του ΠΟΕ να χορηγήσουν προτιμησιακή μεταχείριση σε υπηρεσίες και προμηθευτές υπηρεσιών των λιγότερο ανεπτυγμένων χωρών χωρίς να δοθεί η ίδια μεταχείριση σε παρόμοιες υπηρεσίες και προμηθευτές υπηρεσιών όλων των άλλων μελών του ΠΟΕ, και να απαλλαγούν, κατ’ εξαίρεση, από την υποχρέωση του άρθρου ΙΙ παράγραφος 1 της Γενικής Συμφωνίας για τις συναλλαγές στον τομέα των υπηρεσιών (GATS). Το Συμβούλιο ενέκρινε τη θέση της Ευρωπαϊκής Ένωσης για τη στήριξη της παρέκκλισης με την απόφαση του Συμβουλίου της 14ης Δεκεμβρίου 2011 (2012/8/ΕΕ).
            
            
               (3)Η απόφαση της Υπουργικής Διάσκεψης του ΠΟΕ της 17ης Δεκεμβρίου 2011 στο πλαίσιο του ΠΟΕ, η οποία επιτρέπει στα μέλη του ΠΟΕ να χορηγήσουν προτιμησιακή μεταχείριση σε υπηρεσίες και προμηθευτές υπηρεσιών των λιγότερο ανεπτυγμένων χωρών μελών για περίοδο 15 ετών, ορίζει στις παραγράφους 1 και 2 ότι τα μέλη που εκχωρούν προτιμησιακή μεταχείριση σύμφωνα με αυτήν την παρέκκλιση πρέπει να υποβάλουν κοινοποίηση στο Συμβούλιο Συναλλαγών στον τομέα των Υπηρεσιών (CTS) και ότι η προτιμησιακή μεταχείριση όσον αφορά την εφαρμογή μέτρων άλλων από αυτά που περιγράφονται στο άρθρο XVI της GATS υπόκειται σε έγκριση από το CTS σύμφωνα με τις οικείες διαδικασίες. 
            
            
               (4)Η απαίτηση για έγκριση από το CTS όσον αφορά τα εν λόγω μέτρα επαναλαμβάνεται στην παράγραφο 1.3 της απόφασης της Υπουργικής Διάσκεψης του ΠΟΕ της 7ης Δεκεμβρίου 2013. 
            
            
               (5)Η αποδοχή των προτιμήσεων που χορηγούνται από άλλα μέλη του ΠΟΕ σε υπηρεσίες και προμηθευτές υπηρεσιών των λιγότερο ανεπτυγμένων χωρών μελών είναι προς το συμφέρον των αναπτυξιακών στόχων της Ευρωπαϊκής Ένωσης και συνεισφέρει επίσης στην ολοκλήρωση μέρους των διαπραγματεύσεων για το αναπτυξιακό πρόγραμμα της Ντόχα όσον αφορά τις υπηρεσίες. 
            
            
               (6)Είναι σκόπιμο, επομένως, να καθοριστεί η θέση που θα λάβει η Ένωση στο πλαίσιο του CTS για την έγκριση της προτιμησιακής μεταχείρισης που χορηγείται από τα μέλη του ΠΟΕ σχετικά με μέτρα άλλα από αυτά που περιγράφονται στο άρθρο XVI της GATS,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση της Ένωσης στο πλαίσιο του Συμβουλίου Συναλλαγών στον τομέα των Υπηρεσιών του ΠΟΕ είναι να υποστηρίξει την έγκριση της προτιμησιακής μεταχείρισης που χορηγείται από τα μέλη του ΠΟΕ σε υπηρεσίες και προμηθευτές υπηρεσιών των λιγότερο ανεπτυγμένων χωρών όσον αφορά την εφαρμογή μέτρων άλλων από αυτά που περιγράφονται στο άρθρο XVI της GATS («Πρόσβαση στην αγορά») σύμφωνα με την απόφαση της Υπουργικής Διάσκεψης του ΠΟΕ της 7ης Δεκεμβρίου 2013 (WT/L/918). 
            
            
               Η θέση αυτή εκφράζεται από την Ευρωπαϊκή Επιτροπή.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
               
                     [...]
               
            
         
         
            
                  
                     (1)
                  Οι παρεκκλίσεις είναι άδειες που χορηγούνται από το Γενικό Συμβούλιο/την Υπουργική Διάσκεψη του ΠΟΕ για προσωρινή παρέκκλιση από ορισμένες υποχρεώσεις οι οποίες άλλως είναι εφαρμοστέες στο πλαίσιο του ΠΟΕ.
               
               
                  
                     (2)
                  Άρθρα 205 και 206 της ΣΛΕΕ και άρθρο 21 της ΣΕΕ.